**Η ΔΙΑΜΕΣΟΛΑΒΗΣΗ ΣΤΙΣ ΟΙΚΟΓΕΝΕΙΑΚΕΣ ΔΙΑΦΟΡΕΣ**

Η διαμεσολάβηση είναι μια μέθοδος εξωδικαστικής επίλυσης ιδιωτικών διαφορών, στην οποία τα μέρη με τη βοήθεια της/του διαμεσολαβήτριας/ητή, δηλαδή, ενός τρίτου, ανεξάρτητου και ουδέτερου ως προς τα μέρη προσώπου, επιχειρούν να καταλήξουν μέσω της μεταξύ τους διαπραγμάτευσης σε μία βιώσιμη και αμοιβαία ικανοποιητική διευθέτηση της διαφοράς τους.

Η διαμεσολάβηση έχει παρουσιαστεί πολλές φορές τα τελευταία χρόνια. Ο στόχος του άρθρου αυτού δεν είναι να κάνει άλλη μία παρουσίαση, δίνοντας ορισμούς και απαριθμώντας πλεονεκτήματα όσο κι αν αυτό εξακολουθεί να είναι χρήσιμο δεδομένου ότι η πληροφορία είναι ανάγκη να διασπαρεί στους πολίτες για να τους δώσει τη δυνατότητα της επιλογής αυτού του δρόμου. Στόχος είναι να δοθεί εκ των έσω η εικόνα ενός άλλου τρόπου επίλυσης μίας διαφοράς και, πιο συγκεκριμένα, μίας οικογενειακής διαφοράς.

Στο τραπέζι, λοιπόν, της διαμεσολάβησης οι σύζυγοι ή σύντροφοι ή γονείς ή και οι συγγενείς κάθονται, γνωρίζοντας ότι θέλουν να βρουν μία λύση. Και συζητούν, όπως ίσως ποτέ δεν έχουν συζητήσει μετά την έναρξη της διαφωνίας τους ή και πριν από αυτήν. Με μία ευέλικτη διαδικασία σε χωριστά δωμάτια, συνομιλώντας με τη διαμεσολαβήτρια, ή η/ο μία/ένας απέναντι από την/τον άλλη/ο, χωρίς δικονομικές αγκυλώσεις, χωρίς στρατηγικές παραπλάνησης ή εξόντωσης, με κανόνες, αλλά κανόνες όχι επιβολής παρά κανόνες που εδραιώνουν την ελευθερία και το σεβασμό. Ακούμε η/ο μία/ένας την/τον άλλη/ο, εμπιστευόμαστε τη διαδικασία που διεξάγεται σε ένα πλαίσιο εμπιστευτικότητας (απόρρητο της διαδικασίας), χτίζουμε μαζί μία συμφωνία που πρέπει και θέλουμε να συνταιριάζει τις απόψεις των δύο πλευρών.

Στη διαδικασία αυτή μπορεί να συζητηθούν όλα όσα θα βοηθήσουν στην επίλυση. Οι σκέψεις, όσα πλήγωσαν τα μέρη στο παρελθόν, οι φόβοι και οι ανησυχίες για το μέλλον. Οι προτάσεις, όπως και οι αποφάσεις, δεν περιορίζονται από το νόμο ή το χρόνο όπως σε ένα δικαστήριο. Χωράει σκέψη, ανταλλαγή απόψεων, χωράει η συγγνώμη ή η αλλαγή γνώμης αρκεί όλα να συμπορεύονται προς μία λύση. Οι συμφωνίες περιέχουν ό,τι απασχολεί τα μέρη και επιλέγουν να οριστεί και συμπεριληφθεί στην τελική συμφωνία χωρίς να στερούνται νομιμότητας ή εκτελεστότητας, αφού αποτυπώνονται από τις/τους παραστάτριες/τες δικηγόρους, που συνοδεύουν τα μέρη σε όλη τη διαδικασία, και γίνονται εκτελεστές με κατάθεση του πρακτικού διαμεσολάβησης στο αρμόδιο δικαστήριο.

Ιδιαίτερα σημαντικός είναι αυτός ο δρόμος επίλυσης της διαφοράς, όταν τα μέρη είναι γονείς. Οι άνθρωποι χωρίζουν για χίλιους διαφορετικούς λόγους και ο χωρισμός τους είναι χωρισμός από την κοινή εστία, οικονομικός χωρισμός και συναισθηματικός χωρισμός και είναι πάντα μία επώδυνη κατάσταση. Οι άνθρωποι αυτοί, όμως, θα παραμείνουν πάντα γονείς σε έναν ισόβιο ρόλο που τους συνδέει άρρηκτα. Η διαμεσολάβηση βοηθά τους γονείς να συνεχίσουν να επικοινωνούν προς όφελος των παιδιών τους, προτάσσοντας το συμφέρον τους, όπως άλλωστε και οι δύο επιθυμούν.

Οι διαμεσολαβήτριες/τές με την κατάλληλη εκπαίδευσή τους, τις δεξιότητες που έχουν αναπτύξει, με ευθυκρισία και αμεροληψία, με ευελιξία και ενσυναίσθηση οδηγούν τα μέρη σ’ αυτή την πορεία προς την εξεύρεση λύσης και συμφωνίας. Μία λύση που έρχεται σε σύντομο χρονικό διάστημα και με μικρό κόστος. Η πράξη δε έχει αποδείξει ότι αυτές οι συμφωνίες, που επιτεύχθηκαν μεταξύ των μερών χωρίς τη μεσολάβηση της «αυθεντίας» ενός δικαστή και την επιβολή που συνεπάγεται μία δικαστική κρίση, χαίρουν εκτίμησης και από τα δύο μέρη και εφαρμόζονται χωρίς αμφισβητήσεις και αντιδράσεις.

Η διαμεσολάβηση είναι ένας δρόμος, τον οποίο ελεύθερα επιλέγουμε να ακολουθήσουμε και μας οδηγεί σε μια γρήγορη και ανώδυνη έξοδο από την «κρίση».

Μαρία Γουλή

Δικηγόρος-Διαπιστευμένη Διαμεσολαβήτρια